कर्ण ने दुःशासन की ओर देखकर कहा- ‘दुःशासन! विकर्ण बालक होकर बड़े-बूढ़ों की-सी बातें कर रहा है। इस पर ध्यान मत दो और द्रौपदी व पाण्डवों के सारे वस्त्र उतार लो।’ कर्ण की बात सुनकर पाण्डवों ने अपने ऊपर के वस्त्र उतार डाले और दुःशासन बलपूर्वक द्रौपदी के वस्त्र उतारने का प्रयत्न करने लगा। जिस समय दुःशासन द्रौपदी के वस्त्र खींचने लगा, द्रौपदी भगवान कृष्ण का स्मरण करके मन-ही-मन प्रार्थना करने लगी- ‘हे गोविन्द! हे द्वारकावासी! हे सच्चिदानन्द प्रेमघन! हे गोपीजनवल्लभ! हे सर्वशक्तिमान् प्रभो! कौरव मुझे अपमानित कर रहे हैं। क्या यह बात आपको मालूम नहीं है? हे नाथ! हे रमानाथ! हे ब्रजनाथ! मैं कौरवों के समुद्र में डूब रही हूँ। आप मेरी रक्षा कीजिए।’